Document ID: 32004L0059

Komisjoni direktiiv 2004/59/EÜ,
23. aprill 2004,
millega muudetakse nõukogu direktiivi 90/642/EMÜ selles kehtestatud bromopropülaadi jääkide piirnormide osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 27. novembri 1990. aasta direktiivi 90/642/EMÜ teatavates taimset päritolu saadustes, sealhulgas puu- ja köögiviljas, sisalduvate ja nende pinnal esinevate pestitsiidide jääkide piirnormide kehtestamise kohta, [1] eriti selle artiklit 7,
ning arvestades järgmist:
(1) Komisjoni 20. novembri 2002. aasta määrusega (EÜ) nr 2076/2002 nõukogu direktiivi 91/414/EMÜ artikli 8 lõikes 2 osutatud tähtaja pikendamise kohta ning teatavate toimeainete kõnealuse direktiivi I lisasse kandmata jätmise ja asjaomaseid aineid sisaldavate taimekaitsevahendite lubade tühistamise kohta [2] on teatavatel liikmesriikidel lubatud hoida kuni 30. juunini 2007 jõus selliste taimekaitsevahendite kasutuslube, mis sisaldavad teatavaid toimeaineid, mille kandmata jätmine nõukogu direktiivi 91/414/EMÜ [3] I lisasse on kõnealuses määruses sätestatud.
(2) Jääkide piirnormid peegeldavad taimede tõhusaks kaitsmiseks vajalike minimaalsete pestitsiidikoguste kasutamist viisil, mis tagab võimalikult väikese ja toksikoloogiliselt lubatava jääkide koguse, eriti hinnangulist toidu kaudu omandamist arvesse võttes.
(3) Jääkide piirnormid sätestatakse analüütiliselt määratud alammääraga võrdsel tasemel, kui taimekaitsevahendite lubatud kasutamise tagajärjel ei leita toiduaines või selle pinnal pestitsiidijääke või kui nende kasutamine ei olnud lubatud või kui liikmesriikide poolt lubatud kasutusviiside toetuseks ei esitatud vajalikke andmeid või kui kolmandate riikide selliste kasutusviiside toetuseks, mille tagajärjel leidub pestitsiidide jääke sellistes toiduainetes või nende pinnal, mis võivad siseneda ühenduse turule, ei esitatud vajalikke andmeid
(4) Pestitsiidide jääkide piirnorme tuleks pidevalt läbi vaadata. Neid võib muuta, et võtta arvesse uusi kasutusviise ja uut teavet.
(5) Teave bromopropülaadi tähtsamate kasutusviiside kohta direktiivi 91/414/EMÜ raames on komisjonile edastatud. Kõnealune teave on piisav, et hinnata Euroopa tarbijate poolt omastatavaid koguseid.
(6) Bromopropülaadi kasutusload tuleb tühistada hiljemalt 31. juuliks 2007. Võttes arvesse aega, mis kulub bromopropülaadi jääkide toiduahelast väljumiseks, on asjakohane, et kõnealuste tähtsamate kasutusviisidega seotud ajutised jääkide piirnormid vaadatakse läbi hiljemalt 31. detsembriks 2008.
(7) Tarbijate eluaegset kokkupuudet bromopropülaadiga toiduainete kaudu, mis võivad sisaldada kõnealuse pestitsiidi jääke, on kontrollitud ja hinnatud. On välja arvutatud, et muudetud jääkide piirnormid tagavad, et aktsepteeritavat päevadoosi ei ületata.
(8) Tarbijate akuutset kokkupuudet bromopropülaadiga iga toiduaine kaudu, mis võib sisaldada kõnealuse pestitsiidi jääke, on kontrollitud ja hinnatud. On välja arvutatud, et muudetud jääkide piirnormid tagavad, et akuutset standarddoosi ei ületata.
(9) Seepärast on asjakohane muuta bromopropülaadi jääkide piirnorme.
(10) Direktiivi 90/642/EMÜ tuleks seepärast vastavalt muuta.
(11) Käesolevas direktiivis sätestatud meetmed on kooskõlas alalise toiduahela ja loomatervishoiu komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 90/642/EMÜ II lisas kehtestatud pestitsiidide jääkide piirnormid bromopropülaadi osas asendatakse käesoleva direktiivi lisas olevate piirnormidega.
Artikkel 2
1. Liikmesriigid võtavad vastu ja avaldavad hiljemalt 24. oktoobriks 2004 käesoleva direktiivi järgimiseks vajalikud õigusnormid. Liikmesriigid edastavad kõnealuste sätete teksti ning kõnealuste sätete ja käesoleva direktiivi vahelise vastavustabeli viivitamata komisjonile.
Nad kohaldavad kõnealuseid norme hiljemalt alates 25. oktoobrist 2004.
Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi sätestavad liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud põhiliste siseriiklike õigusnormide teksti.
Artikkel 3
Käesolev direktiiv jõustub kahekümnendal päeval pärast selle avaldamist Euroopa Liidu Teatajas.
Artikkel 4
Käesolev direktiiv on adresseeritud liikmesriikidele.
Brüssel, 23. aprill 2004

Labels: 0
3
20
6